Γκυ Β΄ της Ωβέρνης

Ο Γκυ Β΄, γαλλ.: Guy II d' Auvergne ( – 1222) ήταν κόμης της Ωβέρνης μεταξύ 1199 και 1222. Όπως και οι προκάτοχοί του, ήταν υποτελής του βασιλιά της Αγγλίας κατά την πρώτη φάση τής βασιλείας του. Στο δεύτερο μέρος τής βασιλείας του, η κομητεία του δέχτηκε δύο εισβολές, το 1196 και το 1210, από τον γείτονά του βασιλιά Φίλιππο B΄ της Γαλλίας, μετά την οποία εισβολή το μεγαλύτερο μέρος της Ωβέρνης προσαρτήθηκε στο βασίλειο της Γαλλίας.

 Βιογραφία 
Ήταν ο δεύτερος γιος του κόμη Ροβέρτου Δ΄ της Ωβέρνης και της Ματθίλδης των Καπετιδών, κόρης του Όντο/Εύδη Β΄ δούκα της Βουργουνδίας. Διαδέχθηκε τον μεγαλύτερο αδελφό του Γουλιέλμο Θ΄ το 1199.

Ο Γκυ Β΄ συμμετείχε στον πόλεμο μεταξύ του βασιλιά Φιλίππου Β' Αυγούστου της Γαλλίας και του Άγγλου βασιλιά της « επικράτειας των Ανζού», Ριχάρδου Α΄ Λεοντόκαρδου. Ο τελευταίος ήταν ο επικυρίαρχος της Ωβέρνης ως δούκας της Ακουιτανίας, αλλά επέτρεπε στον κόμη να κυβερνά σε μεγάλο βαθμό ανεξάρτητα. Ωστόσο την άνοιξη του 1196 ο Ριχάρδος Α΄ παραχώρησε τα κυριαρχικά του δικαιώματα στην Ωβέρνη στον Φίλιππο Β΄ με τη Συνθήκη του Λουβιέ, πράγμα που σήμαινε ότι το γαλλικό στέμμα έγινε ο επικυρίαρχος των κομητειών της Ωβέρνης, και όχι ο έμμεσος κυρίαρχος. Ο Γκυ Β΄ δεν ήταν προετοιμασμένος να αναγνωρίσει αυτή τη νέα τάξη πραγμάτων, επειδή έβλεπε την ανεξάρτητη θέση του να απειλείται από το γαλλικό στέμμα. Προσπάθησε να εδραιώσει την κυριαρχία του κτίζοντας κάστρα, όπως το Σατώ ντε Τουρνέλ και το Σατώ Γκυγιόν (κυριολεκτικά: "Κάστρο του Γκυ"). Όταν ο βασιλιάς εισέβαλε στην Ωβέρνη και πολιόρκησε το Ισουάρ, ο Γκυ Β΄ και ο εξάδελφός του, ο Ροβέρτος Δ΄ δελφίνος του Ωβέρν, κάλεσαν τον Ριχάρδο Α΄ για βοήθεια. Ο Ριχάρδος Α΄ αρχικά τους υποσχέθηκε την υποστήριξή του, αλλά στη συνέχεια την αρνήθηκε, προκειμένου να μη θέσει σε κίνδυνο την ειρήνη του με τον βασιλιά Φίλιππο Β΄. Όταν ξεκίνησε ξανά πόλεμος μεταξύ του Ριχάρδου Α΄ και του Φιλίππου Β΄ το καλοκαίρι του 1196, ο πρώτος ζήτησε τώρα από τον Γκυ Β΄ και τον Ροβέρτο Δ΄ να τον υποστηρίξουν στη μάχη. Και οι δύο αρνήθηκαν, επειδή ο Ριχάρδος Α΄ τους είχε εγκαταλείψει προηγουμένως.

μικρογραφία| Ο Φίλιππος Β΄ της Γαλλίας σε μάχη με τον Γκυ Β΄, κόμη της Ωβέρνης. (Βρετανική Βιβλιοθήκη, Βασιλική 16 G VI f. 369v).

Η εχθρική στάση του Γκυ Β΄ απέναντι στο Γαλλικό Στέμμα οδήγησε επίσης σε σύγκρουση μέσα στην οικογένειά του. Σε αντίθεση με αυτόν, ο αδελφός του, επίσκοπος Ροβέρτος του Κλερμόν, υποστήριξε τον βασιλιά, από τον οποίο ήλπιζε να ενισχύσει την επισκοπική θέση έναντι του κόμη. Στον εμφύλιο πόλεμο, ο Γκυ Β΄ αφορίστηκε, αλλά σε αντάλλαγμα κατάφερε να συλλάβει τον επίσκοπο Ροβέρτο το 1211. Επιτέθηκε επίσης σε πολλά θρησκευτικά ιδρύματα, συμπεριλαμβανομένου του Βασιλικού Αβαείου του Σαιν-Πιέρ Μοζάκ. Σε απάντηση, ο βασιλιάς έστειλε στρατό υπό τον Γκυ των Νταμπιέρ στην Ωβέρνη, ο οποίος κατέλαβε πολλά κάστρα. Τον Δεκέμβριο του 1213, ο γιος του Γκυ Β΄ αιχμαλωτίστηκε από τον εχθρό κατά την πτώση του Σατώ ντε Τουρνέλ, οπότε ο Γκυ Β΄ αναγκάστηκε να παραδοθεί. Έπρεπε να υποταχθεί πλήρως και αποστερήθηκε πλήρως. Μόνο ο γιος του έλαβε πίσω ένα σημαντικά μειωμένο μέρος της Ωβέρνης, ενώ το υπόλοιπο παρέμεινε στην κατοχή του Γαλλικού Στέμματος ως Βασιλικό Έδαφος της Ωβέρνης.

Μετά το τέλος του, ο Γκυ Β΄ τάφηκε στο μοναστήρι του Λε Μπουσέ-Βωλουιζάν (στο Μανζάτ).

 Σταυροφορία εναντίον των Καθαρών 
Σύμφωνα με το "Canso de la Crozada" του Γουλιέλμου της Τουδέλα, ο Γκυ Β΄ ηγήθηκε των πρώτων στρατιωτικών επιχειρήσεων της Σταυροφορίας των Αλβιγηνών τον Μάιο του 1209. Μαζί με τον υποκόμη του Τυρέν, τον αρχιεπίσκοπο του Μπορντώ και τους επισκόπους της Λιμόζ, της Αζέν και της Καόρ, οδήγησε έναν στρατό σταυροφόρων στην περιοχή του Κερσύ, η οποία ανήκε στον Ραϋμόνδο ΣΤ΄ κόμη της Τουλούζης, ο οποίος ήταν εξόριστος εκείνη την εποχή. Αφού κατέλαβαν μικρότερες πόλεις, πολιόρκησαν το κάστρο του Κασενέγ. Οι Καθαροί που ήταν παρόντες στην πόλη, κάηκαν στην πυρά. Όταν όμως πέρασε η ελάχιστη περίοδος μάχης των σαράντα ημερών για τους σταυροφόρους, τερμάτισαν την επιχείρηση και υποχώρησαν στα εδάφη τους. Λίγους μήνες αργότερα, ο κύριος στρατός της σταυροφορίας ξεκίνησε, αλλά ο Γκυ Β΄ δεν συμμετείχε.

 Οικογένεια 
Ο Γκυ Β΄ κόμης της Ωβέρνης νυμφεύτηκε την Περονέλ/Πετρονίλα ντε Σαμπόν, η οποία μέσω τού γάμου τού έφερε τον τίτλο της κυριότητας του Κομπράγ. Απέκτησαν τέσσερα παιδιά:
 Γουλιέλμος Ι΄ (1195–1247), κόμης της Ωβέρνης.
 Ελίζα (1190–1222), παντρεύτηκε τον Ραϋμόνδο Δ΄ του Τυρέν.
 Ερμενγάρδη (1196–1225), αρχικά αρραβωνιασμένη με τον Γκιγκ Δ΄ του Φορέζ, αλλά μετά ο γάμος ακυρώθηκε.
 Μαργαρίτα της Ωβέρνης (1200–1263).

 Παραπομπές 

 Πηγές 
 Baluze, Preuves de l'Histoire généalogique de la maison d'Auvergne, τόμος 2 .
 Preuves de l'Histoire généalogique de la maison d'Auvergne.
 Justel, Histoire généalogique de la maison d'Auvergne.
 Chroniques de Saint-Martial de Limoges.
 Baluze, Preuves de l'Histoire généalogique de la maison d'Auvergne, τόμος 1 .
 Laayettes du trésor des chartes : de l'année 1224 à l'année 1246.
 Obituarium Lugdunensis ecclesiæ.

 Εξωτερικοί σύνδεσμοι 


Κατηγορία:Γάλλοι ευγενείς
Κατηγορία:Κόμητες της Ωβέρνης